แรงขายหุ้นบิ๊กแคปฉุด SET ปิดเช้ารูดหนักกว่า 10 จุด
แรงขายหุ้นบิ๊กแคปฉุด SET ปิดเช้ารูดหนักกว่า 10 จุด โดยดัชนีปิดช้านี้ที่ระดับ 1,633.37 จุด ลดลง 10.15 จุด หรือ 0.62% มูลค่าการซื้อขาย 1.70 หมื่นลบ.
16 ก.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (16 ก.ค.) ระดับ 1,633.37 จุด ลดลง 10.15 จุด หรือ 0.62% มูลค่าการซื้อขาย 1.70 หมื่นลบ.
ด้านนายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะแกว่งไซด์เวย์ในกรอบจำกัด เพื่อรอปัจจัยชี้นำใหม่เข้ามา ขณะที่ตลาดหุ้นสหรัฐฯปรับตัวขึ้นได้ดี จากผลประกอบการของบริษัทจดทะเบียนในสหรัฐฯที่ออกมาดี และตลาดในยุโรปก็บวกได้เล็กน้อย ส่วนตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบไม่มาก โดยวันนี้ตลาดหุ้นญี่ปุ่นปิดทำการ
นอกจากนี้ ยังต้องรอดูการทยอยประกาศผลประกอบการของกลุ่มแบงก์ในสัปดาห์นี้ด้วย และพรุ่งนี้ให้ติดตามเรื่องมาตรการฐานการบัญชี IFRS9 จะเลื่อนใช้หรือไม่ อีกทั้งยังต้องจับตาสงครามการค้า โดยรอดูจีนจะมีการตอบโต้หรือไม่ แต่ทั้งนี้ตัวเลขเศรษฐกิจของจีนออกมาดี โดยเฉพาะตัวเลขการส่งออกที่ออกมาดีมาก จากการเร่งสั่งซื้อสินค้าก่อนที่จะมีการปรับขึ้นภาษี
พร้อมให้แนวรับ 1,630-1,635 จุด ส่วนแนวต้าน 1,650 ถัดไป 1,660-1,665 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT       มูลค่าการซื้อขาย 1,394.03 ล้านบาท ปิดที่ 63.25 บาท ลดลง 1.75 บาท
TISCO      มูลค่าการซื้อขาย 1,134.48 ล้านบาท ปิดที่ 75.75 บาท ลดลง 4.75 บาท
KTC       มูลค่าการซื้อขาย 1,034.99 ล้านบาท ปิดที่ 31.25 บาท ลดลง 1.75 บาท
SCC    มูลค่าการซื้อขาย 826.38 ล้านบาท ปิดที่ 420 บาท ลดลง 8 บาท
PTT      มูลค่าการซื้อขาย 727.05 ล้านบาท ปิดที่ 47.75 บาท เพิ่มขึ้น 0.25 บาท